**LITA, autorská spoločnosť**

**Sídlo:** Mozartova 9, 811 02 Bratislava

registrovaná na MV SR pod č. VVS/1-900/90-7923

**IČO:** 00420166 **DIČ:** 2020848027 **IČ DPH:** SK2020848027

**Banka:** VÚB, a.s. **BIC:** SUBASKBX **Číslo účtu:** SK17 0200 0000 0000 0103 2012

**Štatutárny zástupca:** Mgr. Jana Vozárová, riaditeľka

Odd. kolektívnej správy práv a zahraničných vzťahov, e-mail: retransmisia@lita.sk

(ďalej len **„LITA“**)

**a**

**Používateľ** (údaje vyplniť podľa Obchodného registra SR/Živnostenského registra SR)

|  |
| --- |
| **Obchodné meno/názov:**   |
| **Sídlo/miesto podnikania/fakturačná adresa** |
| **ulica a číslo domu:**  | **PSČ, obec:**  |
| **Korešpondenčná adresa (ak je iná ako fakturačná adresa)** |
| **ulica a číslo domu:**  | **PSČ, obec:**  |
| **IČO:**  |  |
| **DIČ:**   | **IČ DPH:**  |
| **Banka:**  | **číslo účtu v tvare IBAN:**  |
| **Štatutárny zástupca** |
| **meno a priezvisko:**  | **funkcia:**  |
| **telefón:**  | **e-mail:**  |
| **Zodpovedná/kontaktná osoba** |  |
| **meno a priezvisko:**  |  |
| **telefón:**  | **e-mail:**  |
| **E-mailová adresa na zasielanie elektronických faktúr (ak je iná ako kontaktná adresa)** |
| **e-mail:**  |

 (ďalej len **„Používateľ“**)

uzatvárajú túto

**Rozšírenú hromadnú licenčnú zmluvu**

v zmysle § 79 a § 80 písm. a) zákona č. 185/2015 Z.z. Autorský zákon v znení neskorších predpisov (ďalej len **„Autorský zákon“**) o podmienkach použitia predmetov ochrany ich verejným prenosom a technickým predvedením v zmysle § 26 ods. 2 a § 27 ods. 1 Autorského zákona

(ďalej len **„Zmluva“**).

**Článok I**

**Predmet Zmluvy**

Predmetom Zmluvy je úprava autorskoprávnych vzťahov, ktoré vznikajú pri použití literárnych, dramatických, hudobnodramatických, choreografických, pantomimických, audiovizuálnych diel, diel výtvarného umenia, fotografických a architektonických diel, diel úžitkového umenia, diel autorov výtvarnej zložky animovaných diel, ako aj diel použitých pre vytvorenie audiovizuálnych diel (ďalej len **„Diela“**), a to spôsobom uvedeným v článku II tejto Zmluvy.

**Článok II**

**Licencia**

1. LITA udeľuje Používateľovi nevýhradnú licenciu - súhlas na použitie Diel ich verejným prenosom a technickým predvedením podľa ustanovenia § 19 ods. 4 písm. f) bod 2 a 3 a § 80 písm. a) Autorského zákona, a to v priestoroch definovaných v prílohe tejto Zmluvy, ktorá je jej neoddeliteľnou súčasťou.
2. Licencia sa udeľuje na obdobie do 31.12.2024.
3. Predĺžením platnosti a účinnosti Zmluvy v súlade s ustanovením článku V ods. 3 tejto Zmluvy sa automaticky udeľuje licencia aj na príslušné obdobie.

**Článok III**

**Licenčná odmena a jej splatnosť**

1. Používateľ sa zaväzuje riadne a včas zaplatiť licenčnú odmenu za súhlas udelený touto Zmluvou.
2. Výška licenčnej odmeny za príslušný kalendárny rok sa vypočíta na základe údajov poskytnutých Používateľom a uvedených v prílohe tejto Zmluvy, ktorá je jej neoddeliteľnou súčasťou, a platného sadzobníka odmien (ďalej len **„Sadzobník“**), ktorý stanovuje licenčnú odmenu za použitie Diel spôsobom uvedeným v Článku II tejto Zmluvy a ktorý je uverejnený na [www.lita.sk](http://www.lita.sk). Takto vypočítaná odmena predstavuje základnú sadzbu licenčnej odmeny.
3. Ak Používateľ splní v príslušnom kalendárnom roku všetky podmienky na poskytnutie zľavy uvedené v Sadzobníku, LITA mu poskytne zľavu zo základnej sadzby licenčnej odmeny, ktorej výška bude vyčíslená vo faktúre.
4. Používateľ sa zaväzuje zaplatiť licenčnú odmenu za príslušný kalendárny rok bezhotovostným prevodom na účet LITA uvedený v záhlaví tejto Zmluvy v lehote splatnosti uvedenej vo faktúre vystavenej zo strany LITA. Lehota splatnosti faktúry je 14 dní odo dňa jej vystavenia.
5. Ak Používateľ neuhradí licenčnú odmenu za príslušný kalendárny rok v lehote splatnosti uvedenej vo faktúre, stráca nárok na zľavu, ktorú mu LITA poskytla podľa ods. 3 tohto článku Zmluvy. V takom prípade má LITA právo dodatočne vyfakturovať Používateľovi poskytnutú zľavu.
6. Ak sa Používateľ dostane do omeškania s plnením svojho záväzku, LITA má nárok na úroky z omeškania z dlžnej sumy podľa ustanovení zákona č. 40/1964 Zb. Občiansky zákonník v znení neskorších predpisov (ďalej len **„Občiansky zákonník“**) a súvisiacich predpisov.
7. Používateľ súhlasí s tým, aby mu LITA zasielala na vyššie uvedenú emailovú adresu Používateľa elektronickou poštou elektronické faktúry v zmysle § 71 ods. 1 písm. b) zákona č. 222/2004 Z.z. o dani z pridanej hodnoty v znení neskorších predpisov.

Používateľ vyhlasuje, že vyššie uvedená emailová adresa Používateľa patrí Používateľovi a má k nej prístup výlučne Používateľ. Používateľ sa zaväzuje písomne informovať LITA o akejkoľvek zmene emailovej adresy, na ktorú žiada doručovať elektronické faktúry.

Používateľ sa zaväzuje elektronickou poštou potvrdiť LITA doručenie každej elektronickej faktúry bez odkladu potom, ako bola Používateľovi doručená.

Pokiaľ Používateľ neprevezme elektronickú faktúru zaslanú na emailovú adresu Používateľa do troch pracovných dní odo dňa jej odoslania, alebo sú pochybnosti o doručení elektronickej faktúry, považuje sa elektronická faktúra za doručenú Používateľovi do troch pracovných dní odo dňa jej odoslania.

**Článok IV**

**Poskytovanie informácií**

1. Používateľ vyhlasuje a svojím podpisom potvrdzuje, že údaje uvedené v Zmluve a jej prílohe sú úplné, správne a pravdivé a nezamlčuje žiadne skutočnosti, ktoré by mohli mať vplyv na výpočet výšky licenčnej odmeny.
2. Používateľ vyhlasuje a svojím podpisom potvrdzuje, že neprevádzkuje iné priestory, ako tie, ktoré sú uvedené v prílohe tejto Zmluvy, v ktorých by dochádzalo k verejnému prenosu Diel bez udelenia licencie – súhlasu na uskutočnenie verejného prenosu zo strany LITA.
3. Používateľ sa zaväzuje akékoľvek zmeny údajov súvisiacich so Zmluvou, vrátane zmeny skutočností, ktoré by mohli mať vplyv na výpočet výšky licenčnej odmeny, oznámiť LITA písomne, listom na adresu sídla LITA alebo e-mailom na retransmisia@lita.sk, najneskôr v lehote do 15 dní odo dňa kedy takáto skutočnosť nastala, odo dňa kedy sa o nej Používateľ dozvedel, alebo odo dňa kedy o nej musel byť informovaný, podľa toho, ktorá z týchto skutočností nastane skôr. Ak Používateľ nesplní túto svoju oznamovaciu povinnosť, pre ďalšie obdobie stráca nárok na akékoľvek zľavy vyplývajúce zo Sadzobníka.
4. Používateľ berie na vedomie, že v zmysle ustanovenia § 165 ods. 6 Autorského zákona je LITA oprávnená kontrolovať riadne a včasné plnenie zmlúv s ňou uzavretých a Používateľ je povinný jej takúto činnosť umožniť.
5. Akékoľvek údaje, ktoré si Používateľ a LITA poskytnú na základe tejto Zmluvy sú dôverné a budú použité výlučne na výkon kolektívnej správy práv.

**Článok V**

**Záverečné ustanovenia**

1. Táto Zmluva nadobúda platnosť a účinnosť dňom jej podpisu oboma zmluvnými stranami. Uzatvára sa s účinnosťou do 31.12.2024.
2. Zmluvné strany sa dohodli, že uzavretím tejto Zmluvy a uhradením príslušnej výšky licenčnej odmeny sú, v rozsahu údajov uvedených v prílohe tejto Zmluvy, vysporiadané všetky nároky LITA vyplývajúce z používania Diel zo strany Používateľa v období od 1.1.2024 do dňa nadobudnutia účinnosti tejto Zmluvy.
3. Platnosť a účinnosť Zmluvy sa v súlade s ustanovením § 79 ods. 4 Autorského zákona automaticky predlžuje vždy o ďalší kalendárny rok, ak ju niektorá zo zmluvných strán nevypovie doporučeným listom doručeným druhej zmluvnej strane najneskôr ku dňu 31.10. príslušného kalendárneho roka.
4. Platnosť a účinnosť Zmluvy automaticky zaniká nadobudnutím platnosti a účinnosti novej zmluvy uzavretej medzi Používateľom a subjektom povereným výkonom kolektívnej správy predmetných práv z titulu uzatvorenia dohody o spoločnej správe podľa ustanovenia § 175 ods. 1 písm. a) Autorského zákona.
5. Pokiaľ k zániku platnosti a účinnosti Zmluvy na základe článku V ods. 4 tejto Zmluvy dôjde v priebehu kalendárneho roka, LITA je oprávnená započítať licenčnú odmenu uhradenú zo strany Používateľa na základe Zmluvy s licenčnou odmenou vyfakturovanou Používateľovi na základe zmluvy uzavretej v rámci spoločnej správy alebo vrátiť Používateľovi alikvotnú časť uhradenej licenčnej odmeny za zvyšnú časť kalendárneho roka, a to bezhotovostným prevodom na účet uvedený v  záhlaví tejto Zmluvy, v lehote do 30 dní odo dňa nadobudnutia platnosti a účinnosti takejto novej zmluvy.
6. Platnosť a účinnosť Zmluvy automaticky zaniká aj v prípade zrušenia prevádzkarne uvedenej v prílohe tejto Zmluvy, a to ku dňu zápisu zrušenia prevádzkarne v príslušnom registri a výlučne vo vzťahu k zrušenej prevádzkarni. Používateľ je povinný o tejto skutočnosti informovať LITA písomne, doporučeným listom, ku ktorému priloží kópiu výpisu z príslušného registra, najneskôr do 15 dní odo dňa zápisu zrušenia prevádzkarne v príslušnom registri. LITA následne, po splnení povinnosti Používateľa podľa predchádzajúcej vety, vráti Používateľovi alikvotnú časť uhradenej licenčnej odmeny za zvyšnú časť kalendárneho roka bezhotovostným prevodom na účet uvedený v  záhlaví tejto Zmluvy v lehote do 30 dní odo dňa doručenia tohto oznámenia.
7. Otázky osobitne neupravené touto Zmluvou sa riadia ustanoveniami Autorského zákona a Občianskeho zákonníka. Táto Zmluva sa spravuje aj ustanoveniami Sadzobníka, ktorý je uverejnený na [www.lita.sk](http://www.lita.sk).
8. Pre rozhodovanie akýchkoľvek sporov vyplývajúcich z tejto Zmluvy sú príslušné výlučne súdy Slovenskej republiky.
9. Zmluvu je možné meniť a dopĺňať len písomnými dodatkami podpísanými oboma zmluvnými stranami.
10. Zmluva je vyhotovená v slovenskom jazyku v dvoch rovnopisoch, po jednom pre každú zmluvnú stranu.
11. Zmluvné strany vyhlasujú, že všetky ustanovenia tejto Zmluvy sú im dostatočne zrozumiteľné, ich zmluvná voľnosť nie je ničím obmedzená, obsah tejto Zmluvy si riadne prečítali, vzájomne si vysvetlili a na znak súhlasu s ňou ju slobodne, vážne, určito, nie v tiesni a nie za nápadne nevýhodných podmienok, vlastnou rukou podpísali.

|  |  |
| --- | --- |
| V Bratislave, dňa ......................... | V  , dňa  |
|  |  |
| ........................................................ | ........................................................... |
|  podpis |  podpis |
| **LITA, autorská spoločnosť**  | **Používateľ**  |
| Mgr. Jana Vozárová  | Meno  |
| riaditeľka  | funkcia  |